《行之金部既获奉祠之请归赴大阮之约诗以高之》
宋代·李处权

阮籍颇推咸，谢安已举玄。
盛事如昨日，风流想当年。
嶷嶷次对公，人物艺且贤。
文忠命世豪，植本浚其源。
世家不乏人。名德见所传。
郎官后来秀，骨相尤卓然。
庭中生玉树，池下出龙泉。
向来宅大忧，未了粥与饘。
吉服事朝请，高名动陶甄。
青云要平步，一岁期九迁。
人事喜倒置，正直成党偏。
一笑就閒散，拂衣遽言旋。
及门听传呼，和气欢相延。
共止一区宅，分食二倾田。
远从物外游，高谢区中缘。
方须康乐屐，岂问祖逖鞭。
人生规远大，跬步何足言。
风雨听朝鸡，结束无安眠。
何如一丘壑，耳目清不烦。
嘉禾荫沼沚，可濯亦可沿。
有酒自献酬，醉操云峤篇。
慕此冥冥鸿，念彼跕跕鸢。
贱子不适用，受性愚且颛。
晚忝登门游，缪称嫫母妍。
眷言林下期，雅尚寄所便。
野服袖漫刺，乘凉过东阡。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。